Prezident ta’lim muassasalari agentligi tizimidagi ixtisoslashtirilgan maktablar tarmog‘ini kengaytirish to‘g‘risida

Ixtisoslashtirilgan maktablar tashkil etishga yagona yondashuvni shakllantirish, ushbu maktablar tarmog‘ini kengaytirish, moddiy-texnika bazasini mustahkamlash hamda ta’lim jarayoniga malakali rahbar va pedagog kadrlarni jalb qilish, iqtidorli yoshlarni aniqlash, tanlash, o‘qitish va tarbiyalash tizimini takomillashtirish maqsadida:
 1. Prezident ta’lim muassasalari agentligi (keyingi o‘rinlarda — Agentlik), Xalq ta’limi vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining quyidagi takliflari ma’qullansin:
 a) Agentlik tizimida:
 2022-yil 1-sentabrga qadar vazirlik, idora va tashkilotlar tasarrufida bo‘lgan ta’lim muassasalari negizida 19 ta ixtisoslashtirilgan maktab-internatlarni hamda 141 ta ixtisoslashtirilgan maktablarni 1 va 2-ilovalarga muvofiq;
 2023-yil 1-iyunga qadar Xalq ta’limi vazirligi tasarrufida bo‘lgan va faoliyati tugatilgan Mehribonlik uylari va Bolalar shaharchalari negizida 5 ta ixtisoslashtirilgan maktab-internatlarni hamda 3 ta ixtisoslashtirilgan maktablarni 3-ilovaga muvofiq tashkil etish;
 b) 2022 — 2024-yillarda Agentlik tizimida 25 ta ixtisoslashtirilgan maktab-internatlarni 4-ilovaga muvofiq qurish;
 v) 2022/2023 o‘quv yilidan boshlab Xalq ta’limi vazirligi tizimidagi ayrim fanlarni chuqur o‘qitishga ixtisoslashtirilgan maktablar negizida ayrim fanlar chuqur o‘qitiladigan sinflari mavjud umumiy o‘rta ta’lim maktablarini tashkil etish;
 g) kelgusida yangi ixtisoslashtirilgan maktab-internatlar va ixtisoslashtirilgan maktablarni faqat Agentlik tizimida tashkil etish.
 Mas’ul vazirlik, idora va tashkilotlar bir oy muddatda mazkur Farmonning 1 — 3-ilovalarida ko‘rsatilgan ta’lim tashkilotlarining mol-mulki, bino va inshootlarini operativ boshqaruv huquqi asosida Agentlik tizimiga o‘tkazish choralarini ko‘rsin.
 Vazirlar Mahkamasiga zarur hollarda, mazkur Farmonning 1 — 4-ilovalariga o‘zgartirish va qo‘shimchalar kiritish, shu jumladan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari taklifiga asosan Agentlik tizimida tashkil etiladigan ixtisoslashtirilgan maktab-internatlar va ixtisoslashtirilgan maktablar sonini oshirish huquqi berilsin.
 Qoraqalpog‘iston Respublikasi Vazirlar Kengashi va viloyat hokimliklari 2023-yil 1-yanvarga qadar Agentlik tizimiga o‘tkazilayotgan Mehribonlik uylari va Bolalar shaharchalarini ta’mirlash, rekonstruksiya qilish, jihozlash va ular hududida yangi o‘quv binolarini qurish ishlarini tugatsin. 
 2. Belgilansinki:
 Agentlik tizimidagi mavjud ixtisoslashtirilgan maktablar o‘z faoliyat yo‘nalishidan kelib chiqqan holda, mazkur Farmonga muvofiq tashkil etiladigan ixtisoslashtirilgan maktab-internatlar va ixtisoslashtirilgan maktablarga (keyingi o‘rinlarda — Agentlik maktablari) metodik yordam ko‘rsatuvchi tayanch maktab sifatida biriktiriladi;
 Agentlik maktablariga qabul parametrlari bir sinfda o‘quvchilarning eng ko‘p soni 24 nafardan oshmasligini hisobga olgan holda Agentlik tomonidan belgilanadi;
 2022/2023 o‘quv yilida Agentlik maktablarining aniq fanlar yo‘nalishiga qabul 5 — 11-sinflarga, tabiiy fanlar yo‘nalishiga 7 — 11-sinflarga, keyingi o‘quv yillarida tegishincha 5- va 7-sinflarga amalga oshiriladi;
 Agentlik maktablariga o‘quvchilarni qabul qilish aniq va tabiiy fanlar, xorijiy tillar hamda mantiqiy fikrlash bo‘yicha o‘tkaziladigan kirish imtihonlari natijalariga ko‘ra amalga oshiriladi;
 kirish imtihonlari Agentlik huzuridagi Pedagogik mahorat va xalqaro baholash markazi tomonidan xalqaro tashkilotlar hamda Davlat test markazi bilan hamkorlikda o‘tkaziladi;
 ro‘yxati Agentlik tomonidan tasdiqlanadigan xalqaro, mintaqaviy yoki asosiy fan olimpiadalarining uchinchi (viloyat) bosqichida g‘olib bo‘lgan (1, 2, 3-o‘rin) umumiy o‘rta, o‘rta maxsus va boshlang‘ich professional ta’lim tashkilotlari o‘quvchilari o‘zi ta’lim oladigan hududida joylashgan Agentlik maktablariga umumiy qabul parametrlari doirasida kirish imtihonsiz o‘qishga qabul qilinadi;
 Agentlik maktablarining ta’lim jarayoni Agentlik tomonidan tasdiqlangan o‘quv rejalari va ta’lim dasturlari asosida amalga oshiriladi;
 Agentlik maktablarida aniq va tabiiy fanlar bilan bir qatorda O‘zbekiston tarixi fani chuqurlashtirilgan holda o‘qitiladi;
 o‘quvchilarni kasb-hunarga yo‘naltirish, ularga keyinchalik o‘qishini davom ettirish uchun oliy ta’lim muassasalarini tanlashda ko‘maklashish maqsadida Agentlik maktablari direktorining ixtisoslik fanlari bo‘yicha o‘rinbosari lavozimi o‘rniga “Maktab maslahatchisi” lavozimi joriy etiladi;
 Agentlik tizimidagi ixtisoslashtirilgan maktab-internatlarda o‘quvchilar uchun autsorsing asosida bepul sog‘lom ovqatlanish tashkil etiladi;
 Agentlik maktablariga rahbar va pedagog kadrlarni ishga qabul qilish uch bosqichli tanlov (saralash bosqichi, test sinovi va suhbat) asosida amalga oshiriladi;
 Agentlik maktablarida Davlat budjeti mablag‘lari hisobidan xodimlar ish haqi fondining 100 foizi miqdorida rag‘batlantirish jamg‘armasi shakllantiriladi.
 3. Agentlik (X. Umarova) 2022/2023 o‘quv yilidan boshlab Agentlik maktablarida:
 o‘quv jarayoni xalqaro ta’lim dasturlari asosida tayyorlangan zamonaviy darsliklar asosida olib borilishini ta’minlasin;
 o‘quvchilar xorijiy tillarni mukammal o‘zlashtirishi uchun zarur shart-sharoit va ta’lim muhitini yaratsin, mazkur jarayonga xorijiy hamda mahalliy pedagog kadrlarni jalb qilsin;
 sun’iy intellekt, robototexnika, agrotexnologiya, nanotexnologiya, biotexnologiya, IELTS, TOEFL va SAT bo‘yicha qo‘shimcha kurslar tashkil etsin;
 o‘quvchilarning qiziqishlaridan kelib chiqqan holda, asosiy o‘quv dasturlari bilan birgalikda sinfdan tashqari kasbga yo‘naltirilgan amaliy mashg‘ulotlar o‘tkazilishini yo‘lga qo‘ysin;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda 10- va 11-sinf o‘quvchilariga yaqin hududlarda joylashgan ishlab chiqarish va xizmat ko‘rsatish korxonalarida amaliy mashg‘ulotlar o‘tkazish tartibini joriy etsin;
 ta’lim va tarbiya jarayonlariga vatanparvarlik ruhi, milliy g‘urur va iftixor, o‘z xalqiga muhabbat va sadoqat, O‘zbekiston tarixi, ilmiy-ijodiy hamda ma’naviy-ma’rifiy merosga hurmat, o‘zlikni anglash, mehnatsevarlik va mas’uliyatlilik, qat’iyat va shijoatlilik g‘oyalari singdirilishiga alohida e’tibor qaratsin;
 o‘quvchilarni O‘zbekistonda amalga oshirilayotgan islohotlar mazmun-mohiyati va yoshlarga yaratilayotgan shart-sharoitlarni chuqur anglaydigan, har jihatdan raqobatbardosh, keng dunyoqarash, mustaqil fikr va intellektual salohiyatga ega bo‘lgan shaxs sifatida tarbiyalash uchun ta’sirchan pedagogik texnologiyalardan foydalanish choralarini ko‘rsin.
 4. Xalq ta’limi vazirligi (B. Saidov) Oliy va o‘rta maxsus ta’lim vazirligi (A. Toshkulov), Bandlik va mehnat munosabatlari vazirligi (N. Xusanov) hamda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2022-yil 1-sentabrga qadar Agentlik tizimiga o‘tkazilgan umumiy o‘rta ta’lim muassasalarining saralash imtihonlaridan o‘ta olmagan o‘quvchilarini xalq ta’limi tizimidagi boshqa umumiy o‘rta ta’lim maktablariga joylashtirish hamda tanlovdan o‘ta olmagan rahbar va pedagog kadrlarni ish bilan ta’minlash choralarini ko‘rsin.
 5. Belgilab qo‘yilsinki, Agentlik maktablarini qurish, rekonstruksiya qilish va ta’mirlash, zamonaviy mebel va jihozlar, o‘quv-laboratoriya asbob-uskunalari, axborot-kommunikatsiya texnologiyalari, multimedia hamda video-kuzatuv vositalari bilan ta’minlash — O‘zbekiston Respublikasining ijtimoiy va ishlab chiqarish infratuzilmasini rivojlantirish dasturlari doirasida ajratiladigan mablag‘lar, Davlat budjeti mablag‘lari, Agentlik huzuridagi Iqtidorli yoshlarni qo‘llab-quvvatlash jamg‘armasi, xalqaro moliya institutlarining kreditlari va grantlari, homiylik xayriyalari hamda qonunchilik hujjatlarida taqiqlanmagan boshqa manbalar hisobidan amalga oshiriladi.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Iqtisodiy taraqqiyot va kambag‘allikni qisqartirish vazirligi (A. Boboyev), Agentlik (X. Umarova), Moliya vazirligi (T. Ishmetov) mazkur Farmonning 4-ilovasida ko‘rsatilgan Agentlik maktablarining 2023-2024-yillarda O‘zbekiston Respublikasining ijtimoiy va ishlab chiqarish infratuzilmasini rivojlantirish dasturiga kiritilishini ta’minlasin.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari 2022-yil 1-avgustga qadar mazkur Farmonning 1-2-ilovalarida ko‘rsatilgan Agentlik maktablarini ta’mirlash, zamonaviy o‘quv qurollari, axborot-kommunikatsiya texnologiyalari, mebel va o‘quv-laboratoriyalar bilan jihozlash choralarini ko‘rsin, o‘quvchilarga yashash va ovqatlanish uchun zarur sharoitlarni yaratsin.
 6. Agentlik huzuridagi Pedagogik mahorat va xalqaro baholash markazi Pedagogik mahorat va xalqaro baholash ilmiy-amaliy markazi (keyingi o‘rinlarda — Markaz) etib qayta nomlansin.
 Quyidagilar Markazning asosiy vazifalari etib belgilansin:
 Agentlik tizimidagi ta’lim muassasalari uchun davlat ta’lim standarti, o‘quv rejalari, ta’lim dasturlari va darslik majmualarini ishlab chiqish hamda ularni xarid qilish;
 Agentlik tizimidagi ta’lim muassasalari bitiruvchilarini yakuniy davlat attestatsiyasidan o‘tkazish;
 ta’lim sohasidagi ilg‘or tajribalarni o‘rganish va mamlakatimizda joriy etish bo‘yicha tavsiyalar ishlab chiqish, o‘qituvchilarning bilim va ko‘nikmalarini baholash va sertifikatlashni xorijiy mamlakatlarning yetakchi ilmiy-tadqiqot muassasalari bilan hamkorlikda amalga oshirish;
 rahbar va pedagog kadrlarni uzluksiz kasbiy rivojlantirish, ularning malakasini oshirishga qo‘yiladigan davlat ta’lim talablarini ishlab chiqish hamda xalqaro tashkilotlar bilan hamkorlikda malaka oshirish kurslarini tashkil etish;
 Agentlik tizimidagi ta’lim muassasalarini ilmiy-metodik jihatdan ta’minlash, fundamental, amaliy va innovatsion tadqiqotlar o‘tkazish, tadqiqot natijalarini amaliyotga keng joriy etish.
 7. Agentlik huzuridagi Pedagogik mahorat va xalqaro baholash ilmiy-amaliy markazi tuzilmasi 5-ilovaga muvofiq tasdiqlansin.
 Agentlik (X. Umarova) bir oy muddatda Markaz nizomini ishlab chiqsin va tasdiqlasin.
 8. Markazga mulk shaklidan qat’i nazar umumiy o‘rta, o‘rta maxsus va professional ta’lim tashkilotlari pedagog kadrlarining bilim darajasi hamda kasbiy mahoratini baholashga ruxsat etilsin.
 Belgilansinki:
 a) Markaz tomonidan pedagog kadrlarning bilim darajasi va kasbiy mahoratini baholash barcha talabgorlar uchun shartnoma asosida amalga oshiriladi;
 b) Markaz tomonidan pedagog kadrlarning bilim darajasi va kasbiy mahoratini baholash natijasi bo‘yicha 2 yil muddat davomida amal qiluvchi “Ilg‘or o‘qituvchi”, “Ustoz o‘qituvchi” hamda “Professional o‘qituvchi” darajali sertifikatlar beriladi;
 v) Agentlik tizimidagi ta’lim muassasalarining xalqaro miqyosda tan olinadigan “Ilg‘or o‘qituvchi”, “Ustoz o‘qituvchi” yoki “Professional o‘qituvchi” darajali sertifikatni olgan pedagog kadrlariga quyidagi miqdorda qo‘shimcha haq to‘lanadi:
 “Ilg‘or o‘qituvchi” darajali sertifikatni olgan pedagog kadrlarga ularning bazaviy tarif stavkasiga nisbatan har oylik 50 foiz miqdorida;
 “Ustoz o‘qituvchi” darajali sertifikatni olgan pedagog kadrlarga ularning bazaviy tarif stavkasiga nisbatan har oylik 70 foiz miqdorida;
 “Professional o‘qituvchi” darajali sertifikatni olgan pedagog kadrlarga ularning bazaviy tarif stavkasiga nisbatan har oylik 100 foiz miqdorida;
 g) Agentlik tizimidagi ta’lim muassasalariga “Ilg‘or o‘qituvchi”, “Ustoz o‘qituvchi” yoki “Professional o‘qituvchi” darajali sertifikatni olgan pedagog kadrlarni ularning malaka toifasidan qat’i nazar ishga qabul qilish huquqi beriladi;
 d) Markaz Moliya vazirligi g‘aznachilik bo‘linmasida shaxsiy g‘azna hisob raqamiga ega bo‘ladi va uning faoliyati Davlat budjeti mablag‘lari, budjetdan tashqari mablag‘lar hamda qonunchilik hujjatlarida taqiqlanmagan boshqa manbalar hisobidan moliyalashtiriladi;
 e) Markazning ma’muriy-boshqaruv xodimlari, professor-o‘qituvchilari hamda metodistlariga Davlat test markazining tegishli lavozimlari uchun belgilangan mehnatga haq to‘lash va moddiy rag‘batlantirish shartlari tatbiq etiladi;
 j) Markazga unga yuklatilgan vazifalarni bajarish uchun ta’lim sohasida xizmat ko‘rsatuvchi xalqaro tashkilotlar bilan maxsus axborot portaliga e’lon joylashtirmasdan eng maqbul takliflar tanlovi orqali to‘g‘ridan to‘g‘ri shartnomalar tuzish huquqi beriladi.
 9. Agentlik (X. Umarova):
 a) rahbar va pedagog kadrlar bilim darajasi hamda kasbiy mahoratini baholash jarayoniga ta’lim sohasida xizmat ko‘rsatuvchi nufuzli xalqaro tashkilotlarni jalb qilsin;
 b) Markazda ta’lim tashkilotlarining rahbar va pedagog kadrlari uchun uzluksiz malaka oshirish kurslari hamda metodologik o‘quv seminarlarni tashkil qilsin;
 v) 2022-yil 1-oktabrga qadar Agentlik tizimidagi ta’lim muassasalarining rahbar va pedagog kadrlarini o‘qitish hamda ularning bilim darajasi va kasbiy mahoratini baholash choralarini ko‘rsin;
 g) 2022-yil 1-sentabrga qadar iqtidorli bolalar bilan ishlashning “Maktab — Universitet — Markaz” yaxlit uzluksiz ta’lim tizimini joriy qilsin va mazkur tizim doirasida:
 Agentlik tizimidagi ta’lim muassasalarining davlat ta’lim standartlari, o‘quv rejalari va ta’lim dasturlari o‘zaro uzviy bog‘langan holda ishlab chiqilishini;
 “Yangi O‘zbekiston” universiteti va Markaz tomonidan Agentlik tizimidagi maktablarda mahorat darslari, to‘garaklar va yozgi maktablar tashkil etilishini;
 “Yangi O‘zbekiston” universiteti va Markazning professor-o‘qituvchilari va iqtidorli talabalari Agentlik tizimidagi maktablarning ta’lim jarayoniga keng jalb qilinishini;
 Agentlik tizimidagi maktablarning o‘qituvchilari “Yangi O‘zbekiston” universiteti va Markazga stajirovka o‘tashga jalb qilinishini;
 Markaz tomonidan fundamental, amaliy va innovatsion tadqiqotlar o‘tkazishda hamda tadqiqot natijalarini amaliyotga joriy etishda Agentlik tizimidagi ta’lim muassasalari o‘quvchilari va talabalarining faol ishtirokini ta’minlasin.
 Agentlikka zaruratga qarab budjetdan tashqari mablag‘lar hisobidan Markazning hududiy filiallarini ochishga ruxsat etilsin. 
 10. O‘zbekiston Respublikasining xorijdagi diplomatik vakolatxonalari Agentlik bilan birgalikda vakolatxonalarga biriktirilgan hududlarda joylashgan Agentlik tizimidagi ta’lim muassasalariga xorijiy ilg‘or tajribalarni joriy etish maqsadida:
 Agentlik tizimidagi ta’lim muassasalariga xalqaro ta’lim dasturlari bo‘yicha malakali mutaxassislarni jalb etgan holda ta’lim jarayonini takomillashtirish;
 o‘qituvchilar va o‘quvchilarni tajriba almashish dasturlari bo‘yicha xorijiy ta’lim muassasalariga yuborish;
 nufuzli xalqaro oliy ta’lim muassasalari grant dasturlari asosida bitiruvchilarning ta’lim olishiga ko‘maklashish;
 rivojlangan davlatlar bilan ta’lim va ilm-fanni takomillashtirish borasida o‘zaro hamkorlikni yo‘lga qo‘yish;
 dunyo miqyosida tan olingan, axborot-kommunikatsiya texnologiyalari, tibbiyot, ekologiya, muhandislik va boshqa sohalardagi yetakchi tashkilotlar bilan Agentlik tizimidagi ta’lim muassasalari o‘rtasida hamkorlik aloqalarini yo‘lga qo‘yish va yanada rivojlantirish;
 Agentlik tizimidagi ta’lim muassasalarida faoliyat yuritayotgan mahalliy mutaxassislarning xorijiy ilg‘or ta’lim muassasalarida malaka oshirishi va stajirovka o‘tashini tashkil etish;
 o‘qituvchilar va o‘quvchilarning xalqaro konferensiyalar, anjumanlar, fan olimpiadalari, tanlovlar, ixtisoslikka oid ko‘rgazmalarda ishtirok etishiga ko‘maklashish;
 Agentlik tizimidagi ta’lim muassasalari kutubxonalarini yetakchi xorijiy axborot-kutubxona resurslari fondlariga ulash, ularni xorijiy adabiyotlar bilan boyitib borish, o‘qituvchilar va o‘quvchilarga ushbu kutubxona resurslaridan keng foydalanish uchun imkoniyat yaratish choralarini ko‘rsin.
 11. Agentlik tizimidagi ta’lim muassasalari faoliyatini samarali tashkil etish bo‘yicha “yo‘l xaritasi” 6-ilovaga muvofiq tasdiqlansin.
 Agentlik (X. Umarova) boshqa vazirlik va idoralar hamda mahalliy hokimliklar bilan birgalikda “yo‘l xaritasi”da nazarda tutilgan chora-tadbirlarning o‘z vaqtida, to‘liq va sifatli bajarilishini ta’minlasin.
 12. Agentlikning:
 Agentlik markaziy apparati tuzilmasida sog‘lom ovqatlanishni tashkil etish sho‘basi, ichki audit xizmati, ixtisoslashtirilgan maktab-internatlar va ixtisoslashtirilgan maktablar bilan ishlash bo‘limini ochish va Agentlikning umumiy cheklangan shtat birliklari sonini 80 nafar etib belgilash;
 Agentlik tashkiliy tuzilmasida yuridik shaxs maqomiga ega bo‘lgan va har biri 4 ta shtat birligidan iborat 13 ta hududiy bo‘limlarini tashkil etish to‘g‘risidagi takliflari ma’qullansin. 
 Belgilab qo‘yilsinki:
 Agentlik markaziy apparati va hududiy bo‘limlar uchun zarur bo‘lgan 67 ta shtat birligining 50 tasi Xalq ta’limi vazirligi tizimidagi, 17 tasi Oliy va o‘rta maxsus ta’lim vazirligi tizimidagi tegishli shtat birliklarini maqbullashtirish hisobiga shakllantiriladi;
 Agentlik hududiy bo‘limlari xodimlariga Agentlikning tegishli lavozimlari uchun belgilangan mehnatga haq to‘lash va moddiy rag‘batlantirish shartlari qo‘llaniladi.
 13. Agentlik (X. Umarova) ikki oy muddatda Agentlik va uning hududiy bo‘limlariga zarur bilim va salohiyatga ega malakali mahalliy va xorijiy mutaxassislarni ishga jalb qilsin.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari 2023-yil 1-yanvarga qadar mahalliy budjet mablag‘lari hisobidan Agentlik hududiy bo‘limlarini bittadan yengil avtomobil bilan ta’minlash choralarini ko‘rsin.
 14. Xalq ta’limi vazirligi tizimidagi ayrim fanlar chuqur o‘qitiladigan sinflari mavjud umumiy o‘rta ta’lim maktablari (keyingi o‘rinlarda — fanlar chuqur o‘qitiladigan maktablar) hamda maktab-internatlar faoliyatini tashkil etishning shunday tartibi o‘rnatilsinki, unga muvofiq 2022/2023 o‘quv yilidan boshlab:
 fanlar chuqur o‘qitiladigan maktablar hamda maktab-internatlar bosqichma-bosqich umumiy o‘rta ta’lim maktablari sifatida qayta tashkil etiladi;
 fanlar chuqur o‘qitiladigan maktablar hamda maktab-internatlar faoliyati ushbu maktablarda ixtisoslashtirilgan dasturlar asosida ta’lim olayotgan o‘quvchilar o‘qishini bitirguniga qadar davom ettiriladi;
 fanlar chuqur o‘qitiladigan maktablar hamda maktab-internatlarning rahbarlariga hamda ixtisoslashtirilgan fanlardan dars o‘tganligi uchun pedagog kadrlariga amalda belgilangan qo‘shimcha ustama haqlar ushbu maktablardagi ixtisoslashtirilgan sinflar faoliyati tugatilguniga qadar saqlab qolinadi;
 maktab-internatlarda o‘quvchilar belgilangan tartibda yotoqxona va oziq-ovqat bilan ta’minlanadi; 
 fanlar chuqur o‘qitiladigan maktablar hamda maktab-internatlarda laboratoriya va amaliy mashg‘ulotlarni o‘tkazish, shuningdek, ayrim fanlarni chuqurlashtirilgan holda o‘qitish uchun ixtisoslashtirilgan fanlar ikki guruhga bo‘lib o‘qitilishi mumkin;
 keyingi o‘quv yillarida fanlar chuqur o‘qitiladigan maktablar hamda maktab-internatlarning ixtisoslashtirilgan dasturlar asosida ta’lim beriladigan sinflariga qabul amalga oshirilmaydi.
 15. Vazirlar Mahkamasi ikki hafta muddatda Agentlik tizimidagi ixtisoslashtirilgan maktab-internatlar va ixtisoslashtirilgan maktablar to‘g‘risidagi nizomni tasdiqlashni nazarda tutuvchi Hukumat qarorini qabul qilsin.
 16. Moliya vazirligi (T. Ishmetov) mazkur Farmonga muvofiq yangi tashkil etiladigan ta’lim muassasalarining ta’minoti uchun zarur xarajatlarni:
 2022-yilda Agentlik tizimiga o‘tkazilayotgan ta’lim muassasalarining yuqori turuvchi birinchi darajali budjet mablag‘lari oluvchilarida bo‘shaydigan budjet mablag‘lari hamda Agentlikka Davlat budjetidan ajratiladigan mablag‘lar hisobidan moliyalashtirsin;
 2023-yildan boshlab belgilangan tartibda Davlat budjeti parametrlarida nazarda tutsin.
 17. O‘zbekiston Respublikasi Prezidentining ayrim hujjatlariga 7-ilovaga muvofiq o‘zgartirish va qo‘shimchalar kiritilsin.
 18. Agentlik (X. Umarova) ikki oy muddatda:
 Oliy va o‘rta maxsus ta’lim vazirligi (A. Toshkulov), Ta’lim sifatini nazorat qilish davlat inspeksiyasi (U. Tashkenbayev) hamda Davlat test markazi (M. Karimov) bilan birgalikda 2024/2025 o‘quv yili qabulidan boshlab Agentlik maktablari bitiruvchilariga kimyo, biologiya, fizika, matematika va axborot texnologiyalari sohalari uchun kadrlar tayyorlaydigan davlat oliy ta’lim muassasalariga o‘qishga kirishda imtiyoz berish bo‘yicha;
 manfaatdor vazirlik va idoralar bilan birgalikda qonunchilik hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 19. Mazkur Farmon ijrosini samarali tashkil qilishga mas’ul va shaxsiy javobgar etib Agentlik direktori X.U. Umarova, xalq ta’limi vaziri B.O. Saidov hamda Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari belgilansin.
 Farmon ijrosini nazorat qilish, ijro uchun mas’ul tashkilotlar faoliyatini muvofiqlashtirish O‘zbekiston Respublikasi Bosh vaziri A.N. Aripov va O‘zbekiston Respublikasi Prezidenti maslahatchisi A.A. Abduvaxitov zimmasiga yuklansin.
 1. O‘zbekiston Respublikasi Prezidentining 2019-yil 6-sentabrdagi “Professional ta’lim tizimini yanada takomillashtirishga doir qo‘shimcha chora-tadbirlar to‘g‘risida”gi PF-5812-son Farmonida:
 a) 1-ilovaning 108, 244, 253 va 281-pozitsiyalari chiqarib tashlansin;
 b) 2-ilovaning 86-pozitsiyasi chiqarib tashlansin;
 v) 3-ilovaning 32, 98 va 102-pozitsiyalari chiqarib tashlansin;
 g) 5-ilovaning 4 va 42-pozitsiyalari chiqarib tashlansin;
 d) 6-ilovaning 3, 5, 6, 9 va 83-pozitsiyalari chiqarib tashlansin.
 2. O‘zbekiston Respublikasi Prezidentining 2021-yil 24-iyuldagi “Davlat xizmatlari ko‘rsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari to‘g‘risida”gi PF-6269-son Farmoniga 2-ilovaning 70 va 71-pozitsiyalari chiqarib tashlansin.
 3. O‘zbekiston Respublikasi Prezidentining 2020-yil 7-maydagi “Matematika sohasidagi ta’lim sifatini oshirish va ilmiy-tadqiqotlarni rivojlantirish chora-tadbirlari to‘g‘risida”gi PQ-4708-son qarorida:
 a) 4 va 6-bandlar o‘z kuchini yo‘qotgan deb hisoblansin;
 b) 1-ilovaning 3-pozitsiyasi chiqarib tashlansin.
 4. O‘zbekiston Respublikasi Prezidentining 2020-yil 12-avgustdagi “Kimyo va biologiya yo‘nalishlarida uzluksiz ta’lim sifatini va ilm-fan natijadorligini oshirish chora-tadbirlari to‘g‘risida”gi PQ-4805-son qarorida:
 a) 1-bandda:
 ikkinchi, uchinchi va to‘rtinchi xatboshilar chiqarib tashlansin; 
 beshinchi va oltinchi xatboshilar tegishlicha ikkinchi va uchinchi xatboshilar deb hisoblansin;
 b) 2-bandning ikkinchi, uchinchi va to‘rtinchi xatboshilari chiqarib tashlansin; 
 v) 2-ilova o‘z kuchini yo‘qotgan deb hisoblansin.
 5. O‘zbekiston Respublikasi Prezidentining 2020-yil 6-oktabrdagi “Axborot texnologiyalari sohasida ta’lim tizimini yanada takomillashtirish, ilmiy tadqiqotlarni rivojlantirish va ularni IT-industriya bilan integratsiya qilish chora-tadbirlari to‘g‘risida”gi PQ-4851-son qarorida:
 a) 1-band, 2-bandning uchinchi xatboshisi hamda 3 va 4-bandlar o‘z kuchini yo‘qotgan deb hisoblansin;
 b) 5-bandda:
 birinchi xatboshi “Xalq ta’limi vazirligi” so‘zlaridan oldin “Prezident ta’lim muassasalari agentligi,” so‘zlari bilan to‘ldirilsin;
 “v” kichik band o‘z kuchini yo‘qotgan deb hisoblansin;
 v) 7-band o‘z kuchini yo‘qotgan deb hisoblansin;
 g) 2-ilova o‘z kuchini yo‘qotgan deb hisoblansin.
 6. O‘zbekiston Respublikasi Prezidentining 2021-yil 19-martdagi “Fizika sohasidagi ta’lim sifatini oshirish va ilmiy tadqiqotlarni rivojlantirish chora-tadbirlari to‘g‘risida”gi PQ-5032-son qarorida:
 a) 2-bandning ikkinchi va uchinchi xatboshilari chiqarib tashlansin;
 b) 1-ilovaning 1, 3, 9 va 12-pozitsiyalari chiqarib tashlansin;
 v) 2 va 3-ilovalar o‘z kuchini yo‘qotgan deb hisoblansin. 
 7. O‘zbekiston Respublikasi Prezidentining 2021-yil 19-maydagi “O‘zbekiston Respublikasida xorijiy tillarni o‘rganishni ommalashtirish faoliyatini sifat jihatidan yangi bosqichga olib chiqish chora-tadbirlari to‘g‘risida”gi PQ-5117-son qarori 3-bandining “a” kichik bandi o‘z kuchini yo‘qotgan deb hisoblansin.
 8. O‘zbekiston Respublikasi Prezidentining 2021-yil 19-iyuldagi “Prezident, ijod va ixtisoslashtirilgan maktablar faoliyatini yanada takomillashtirish bo‘yicha qo‘shimcha chora-tadbirlar to‘g‘risida”gi PQ-5188-son qarorida: 
 a) 8-band “b” kichik bandining uchinchi xatboshisi “Agentlik tizimidagi” so‘zlaridan keyin “Abu Ali ibn Sino, Mirzo Ulug‘bek hamda Muhammad al-Xorazmiy nomidagi” so‘zlari bilan to‘ldirilsin;
 b) 10-bandning to‘rtinchi xatboshisi “Agentlik tizimidagi” so‘zlaridan keyin “Abu Ali ibn Sino, Mirzo Ulug‘bek hamda Muhammad al-Xorazmiy nomidagi” so‘zlari bilan to‘ldirilsin;
 v) 2-ilovaning matni quyidagi tahrirda bayon etilsin:
 g) 4-ilovaning matni quyidagi tahrirda bayon etilsin: 
 d) 5-ilovaning matni quyidagi tahrirda bayon etilsin: